Stewart Rhodes 2011.
**Oath Keepers** on Yhdysvalloissa toimiva äärioikeistolainen, esivaltaa vastustava radikaali ryhmittymä. Järjestö on perustettu vuonna 2009, ja siihen kuuluu sen oman ilmoituksensa mukaan kymmeniätuhansia entisiä sotilaita ja poliiseja. Nämä ovat vannoneet työssään virkavalan, jossa ovat luvanneet puolustaa Yhdysvaltain perustuslakia kaikkia sisäisiä ja ulkoisia vihollisia vastaan. Järjestön mukaan se pyrkii kouluttamaan virassa olevia ja virasta poistuneita henkilöitä Yhdysvaltain perustuslain tärkeydestä, ja siitä, kuinka virkavala on vannottu Yhdysvaltain perustuslaille, eikä esimerkiksi poliitikoille. Järjestön mukaan sen jäsenet eivät tottele käskyjä, jotka ovat oman näkemyksensä mukaan perustuslain vastaisia, kuten esimerkiksi kansalaisten aseistariisumista tai perusteettomia kotietsintöjä.

Monet Yhdysvaltain ääriryhmiä seuraavat järjestöt kuten Anti-Defamation League ja Southern Poverty Law Center ovat luonnehtineet Oath Keepersia salaliittoteorioiden ympärille rakentuneeksi hallituksenvastaiseksi ääriliikkeeksi.

Taustaa
-------

Järjestön perusti Elmer Stewart Rhodes maaliskuussa 2009. Rhodes sai inspiraatiota ajatuksesta, että Hitler olisi voitu pysäyttää, jos viranomaiset olisivat kieltäytyneet tottelemasta käskyjä. Rhodes yhdisti kommenttinsa erityisesti demokraattipoliitikko Hillary Clintoniin kutsuen tätä *Hitlery*ksi ja väitti tämän pyrkivän "valtakunnandominaksi" vallankaappauksella. Rhodes kirjoitti vuonna 2008, että Yhdysvalloista ei voi tulla täysmittaista totalitaarista valtiota, jos enemmistö poliiseista ja sotilaista noudattaa valaansa puolustaa Yhdysvaltain perustuslakia ja kieltäytyy toteuttamasta "Johtajan" eli heidän mielestään lainvastaisesti nimetyn presidentin antamia perustuslainvastaisia säädöksiä. Vuonna 2015 Rhodes vaati republikaanisenaattori John McCainin hirttämistä maanpetturina.

Fergusonin mellakoiden aikana aseistautuneet järjestön jäsenet partioivat kaduilla ja talojen katoilla ajautuen konfliktiin sekä paikallispoliisin että vastamielenosoittajien kanssa.

Kongressitalon valtaus
----------------------

|  |  |  |
| --- | --- | --- |
| "| Meidän tarkoituksenamme ei ollut mennä kongressirakennukseen sisälle mistään syystä.Mielestäni oli typerää mennä sisälle kongressirakennukseen. Se avasi oven meidän poliittiselle vainoamiselle, ja tässä me nyt olemme. | "|
| **– Oath Keepersin perustajan Stewart Rhodesin näkemys Yhdysvaltain kongressin valtauksesta oikeudessa 2022.** |

Järjestön jäsenillä oli näkyvä rooli myös Yhdysvaltain kongressitalon valtauksessa vuonna 2021. Valtaajat vaativat vuoden 2020 presidentinvaalien tuloksen kumoamista ja vaalit hävinneen presidentti Donald Trumpin jatkoa virassaan.

Stewart Rhodes ja toinen joukon jäsen todettiin oikeudenkäynnissä syksyllä 2022 syylliseksi kapinalliseen salaliittoon. Lisäksi heidän ja kolme muun todettiin syyllistyneen virallisen menettelyn estämiseen eli presidentti Joe Bidenin vaalivoiton vahvistamisen estämiseen. Rangaistusta ei ole vielä kerrottu.

Lähteet
-------

1. 1 2  Terrence McCoy: Oath Keepers: The little-known militia now roaming the streets of Ferguson The Washington Post. Viitattu 09.1.2021.
2. ↑  Michael Crawley: Trump's long dalliance with violent rhetoric  10.8.2016. Politico. Viitattu 09.1.2021.
3. 1 2  Oath Keepers Southern Poverty Law Center. Viitattu 08.1.2021.
4. 1 2  Extremism, Terrorism & Bigotry: Oath Keepers Anti-Defamation League. Viitattu 08.1.2021.
5. ↑  About Oath Keepers *oathkeepers.org*.  Arkistoitu 3.4.2016. Viitattu 11.11.2017.
6. ↑  Rhodes, Stewart: "Just Following Orders." *S.W.A.T. Magazine*.  Huhtikuu 2008. Viitattu 11.11.2017.
7. ↑  ‘Oath Keepers’ armed with guns roam streets of Ferguson *MSNBC*.  11.8.2015. Viitattu 11.11.2015.
8. ↑  Oath Keepersin johtajaa uhkaa jopa 20 vuoden vankeustuomio Yle. Viitattu 2.12.2022.
9. ↑  Hennessy-Fiske, Holly: ‘Second revolution begins’: Armed right-wing groups celebrate Capitol attack  6.1.2021. Los Angeles Times. Viitattu 9.1.2021.
10. ↑  Äärioikeistoryhmä Oath Keepersin johtajaa uhkaa jopa 20 vuoden vankeustuomio ylen uutiset 30.11.2022. Viitattu 30.11.2022